Østre Landsret har nu afsagt sin kendelse i den ankesag, som Claus Ødegaard sammen med sin advokat havde indbragt for retten.

Skat må ikke beslaglægge Claus Ødegaards bil med begrundelsen om, at man tror, at han i fremtiden vil komme til at opholde sig meget mere i Danmark end i Sverige.

Det har Østre Landsret besluttet onsdag. I kendelsen beslutter retten dermed at ophæve beslaglæggelsen af Claus Ødegaards Audi.

- Jeg ryster over det hele. Det var en lettelse, siger Claus Ødegaard til Ekstra Bladet.

For en uge siden var den 40-årige dansker i landsretten. Her skulle han forsøge at få ophævet den beslaglæggelse, der har været af hans Audi.

Claus Ødegaards bil har nemlig været i Skats besiddelse siden den 18. juli sidste år, fordi Skat mener, at Claus Ødegaard i fremtiden forsøger at unddrage sig dansk registreringsafgift på Audien, og Skat har beslaglagt bilen som sikkerhed for den bøde, som Claus Ødegaard vil få, hvis han bliver kendt skyldig i sin skattesag.

Se også: Skat tog Claus' bil: Vi kan læse dine tanker

Har ikke overtrådt reglen

Sammen med sin advokat, Glenn Verding Hein, fremlagde Claus Ødegaard i Østre Landsret sidste onsdag beviser for, at han ikke på noget tidspunkt har overtrådt den regel på maksimalt 185 dages ophold i Danmark over en 12 måneders periode, der er for danskere bosiddende i Sverige.

Anklager for statsadvokaten i København, Mads Kruse, bad i stedet de tre dommere i Østre Landsret om at nå samme konklusion, som Byretten i Roskilde nåede frem til den 1. november 2016, nemlig, at Claus Ødegaard 'påtænker' at opholde sig ud over de 185 dage i Danmark over en 12 måneders periode i fremtiden.

Centrum for livsinteresser

Anklager Mads Kruse lagde til grund, at Skat mener, at Claus Ødegaards centrum for livsinteresser er i Danmark, fordi han arbejder her, har familie og kæreste her, handler samt dyrker karate her i landet.

- Vægtskålen peger voldsomt mod Danmark, vidnede Skats medarbejder i Østre Landsret.

Se også: Claus' kæreste kan koste ham Audien

Har fået en kæreste

Claus Ødegaards advokat, Glenn Verding Hein, mente derimod, at den eneste ændring i Claus Ødegaards liv det seneste år har været, at han fik en kæreste i starten af 2016 og derfor overnattede mere i landet i starten af deres forhold. Siden har Claus Ødegaards overnatninger i Danmark igen været færre og altså ikke i nærheden af de 185 dage.

- Vi var nyforelskede og tilbragte tid sammen. Men vi har ingen planer om at flytte sammen, sagde Claus Ødegaard i retten.

- Det kan vel ikke være rigtigt, at man ikke må få tid til at finde ud af, om man er rigtige for hinanden, uden at man straks skal flytte, sagde Glenn Verding Hein i sin procedure.

Uheldige virkninger

I 2014 blev Registreringsbekendtgørelsen ændret af Skatteministeriet, så det nu er muligt at 'påtænke et ophold i Danmark', når man vurderer, om der er forsøgt at unddrage dansk registreringsafgift. Inden ændringen trådte i kraft udtalte både Danske Advokater og Danske Revisorer kritik af den nye regel, fordi ændringen kunne medføre uheldige virkninger.

Se også: Skatteminister erkender: Jeg kan ikke læse tanker

Efter at Ekstra Bladet først beskrev Claus Ødegaards sag, har denne ændring fra 2014 også fået skatteminister Karsten Lauritzens opmærksomhed, og han vil nu se på, 'om loven er fair'.

- Jeg vil undersøge det nærmere, for jeg er som skatteminister enig i, at det er meget mærkeligt at have en retstilstand, hvor en myndighed - uanset om det er Skat eller en anden - kan påtænke, hvad en borger gør i fremtiden. Og derfor har jeg den samme reaktion, som jeg tror, de fleste andre har, der har læst artiklen, nemlig; at det ser mærkeligt ud, og det er der nogen, der bør gøre noget ved, og det vil jeg så gøre noget ved nu, har Karsten Lauritzen udtalt til Ekstra Bladet.

Se også: Skat konfiskerede bil efter tankelæsning: Hvad med vores forsvundne milliarder?

Skattesagen kan tage årevis

Selve skattesagen, hvor Skat og Claus Ødegaard skal bevise 'tanker', har lange udsigter.

- Skat lavede i december et forslag til afgørelse, hvor de holder fast i, at der skal betales registreringsafgift, og det har jeg gjort indsigelser imod. Skat kommer med deres endelige afgørelse her i januar, som så skal indbringes til Skatteankestyrelsen, og er man utilfreds med deres svar, så går man derefter videre til Landsskatteretten. Og først derefter kan gå videre til domstolene; byret, landsret og så videre. Det kan være mange år, før vi er færdige med skattesagen, har Glenn Verding Hein forklaret.

- Mit værste mareridt er, at retfærdigheden ikke sejrer, og jeg ender med at skulle betale afgift og bøder i størrelsesordenen 1,5 - 1,8 millioner kroner - alt sammen fordi Skat 'påtænker', jeg flytter til Danmark, uden de har dokumentation, har Claus Ødegaard tidligere fortalt Ekstra Bladet.

Med opgivelsen af beslaglæggelsen i dag den 18. janaur ser Glenn Verding Hein dog positivt på udfaldet af skattesagen.

- Claus må nu køre i sin bil til skattesagen er slut, fordi der ikke er begrundet mistanke, og så er der mulighed for, Skat opgiver sagen, siger Glenn Verding Hein.